ಧೋನಿ ಬಳಿಕ ಯಾರಾಗ್ತಾರೆ ಚೆನ್ನೈ ಸೂಪರ್ ಕಿಂಗ್ಸ್ ಸಾರಥಿ..? ಐಪಿಎಲ್ ಟೂರ್ನಿಯಲ್ಲಿ ಚೆನ್ನೈ ಸೂಪರ್ ಕಿಂಗ್ಸ್ ತಂಡ ಸೋಲಿಗೆ ಗುರಿಯಾಗಿರುವ ಬೆನ್ನಲ್ಲೇ, ನಾಯಕತ್ವ ಬದಲಾವಣೆಯ ಪ್ರಶ್ನೆಗಳು ಉದ್ಭವವಾಗಿವೆ. ಮುಂದಿನ ಆವೃತ್ತಿಯಿಂದ ಧೋನಿ ಚೆನ್ನೈ ತಂಡವನ್ನ ಮುನ್ನಡೆಸೋದು ಬಹುತೇಕ ಅನುಮಾನ ಎನ್ನಲಾಗ್ತಿದೆ. ಹಾಗಾದ್ರೆ ನೆಕ್ಸ್ಟ್ ಸೀಸನ್ನಲ್ಲಿ ಚೆನ್ನೈ ತಂಡದ ನೂತನ ಸಾರಥಿ ಯಾರಾಗ್ತಾರೆ.? ಐಪಿಎಲ್ ಸೀಸನ್13ರಲ್ಲಿ ಚೆನ್ನೈ ಸೂಪರ್ ಕಿಂಗ್ಸ್ ತಂಡ ಕಳಪೆ ಪ್ರದರ್ಶನದಿಂದಾಗಿ ಟೀಕೆಗೆ ಗುರಿಯಾಗಿದ್ದು, ಮುಂದಿನ ಸೀಸನ್ನಲ್ಲಿ ಸಿಎಸ್ಕೆ ನಾಯಕತ್ವದಿಂದಲೇ ಕೆಳಗಿಳಿಯಲು ಮಾಹಿ ನಿರ್ಧರಿಸಿದ್ದಾರೆ ಅನ್ನೋ ಸುದ್ದಿ ಹೊರಬಿದ್ದಿದೆ. ಧೋನಿಯ ನಿರ್ಧಾರಗಳನ್ನ ಮೈದಾನದಲ್ಲಾಗಲಿ, ಮೈದಾನದಿಂದ ಹೊರಗಾಗಲಿ ಪ್ರಿಡಿಕ್ಟ್ ಮಾಡೋದೇ ಅಸಾಧ್ಯ. ಮೈದಾನದ ಒಳಗೆ ಧೋನಿ ಹೇಗೆ ಕ್ಷಣ ಮಾತ್ರದಲ್ಲಿ ದಿಟ್ಟ ನಿರ್ಧಾರ ಕೈಗೊಳ್ಳುತ್ತಾರೋ, ಹಾಗೇ ಜೀವನದ ವಿಚಾರದಲ್ಲೂ ಹಠಾತ್ ನಿರ್ಧಾರ ತೆಗೆದುಕೊಂಡು ಶಾಕ್ ನೀಡ್ತಾರೆ. ನಾಯಕತ್ವದಿಂದ ಕೆಳಗಿಳಿದಿದ್ದು, ನಿವೃತ್ತಿ ಘೋಷಿಸಿದ್ದು ಎಲ್ಲವೂ ಶಾಕ್ ಟ್ರೀಟ್ಮೆಂಟ್ ನೀಡಿಯೇ. ಇದೀಗ ಚೆನ್ನೈ ತಂಡದ ನಾಯಕನ ಸ್ಥಾನದಿಂದಲೂ ಕೆಳಗಿಳಿಯಲು, ಧೋನಿ ನಿರ್ಧರಿಸಿದ್ದಾರೆ ಎಂಬ ಶಾಕಿಂಗ್ ಸುದ್ದಿ ಹೊರಬಿದ್ದಿದೆ. ಕೇವಲ ನಾಯಕತ್ವ ಮಾತ್ರವಲ್ಲ, ಈಗಾಗಲೇ ಎಲ್ಲಾ ಮಾದರಿಯ ಅಂತರಾಷ್ಟ್ರೀಯ ಕ್ರಿಕೆಟ್ಗೂ ನಿವೃತ್ತಿ ಘೋಷಿಸಿರುವ ಧೋನಿ, ಮುಂಬರುವ ಐಪಿಎಲ್ನಿಂದಲೂ ಹೊರಗುಳಿಯಲಿದ್ದಾರಂತೆ. ಚೆನ್ನೈ ಸೂಪರ್ ಕಿಂಗ್ಸ್ ತಂಡವನ್ನ 3 ಬಾರಿ ಚಾಂಪಿಯನ್ ಪಟ್ಟಕ್ಕೇರಿಸಿರುವ ಧೋನಿಯನ್ನ, ಫ್ರಾಂಚೈಸಿಯಂತೂ ಬದಲಾಯಿಸುವ ಪ್ರಯತ್ನದಲ್ಲಿಲ್ಲ. ಆದ್ರೆ ಸ್ವತಃ ಮಾಹಿಯೇ ನಾಯಕತ್ವದಿಂದ ಕೆಳಗಿಳಿಯುವ ಮತ್ತು ಐಪಿಎಲ್ನಿಂದ ಹೊರಗುಳಿಯುವ ನಿರ್ಧಾರ ಕೈಗೊಂಡಿದ್ದಾರೆ ಎಂದು ಧೋನಿ ಆಪ್ತ ಮೂಲಗಳು ತಿಳಿಸಿವೆ. ಕೆಲ ದಿನಗಳ ಹಿಂದಷ್ಟೇ ಸಿಎಸ್ಕೆ ಆಲ್ರೌಂಡರ್ ಡ್ವೇನ್ ಬ್ರಾವೋ, ನಾಯಕತ್ವ ಬದಲಾವಣೆಯ ಬಗ್ಗೆ ಸುಳಿವು ನೀಡಿದ್ರು. ಅಂದು ಮಾತನಾಡಿದ್ದ ಬ್ರಾವೋ, ಧೋನಿ ಈಗಾಗಲೇ ಚೆನ್ನೈ ತಂಡಕ್ಕೆ ನೂತನ ಸಾರಥಿಯನ್ನ ಗುರುತಿಸಿದ್ದಾರೆ ಅಂದಿದ್ರು. ಟೀಮ್ ಇಂಡಿಯಾ ನಾಯಕನ ಸ್ಥಾನದಿಂದ ಕೆಳಗಿಳಿಯುವ ಮೊದಲೂ, ವಿರಾಟ್ ಕೊಹ್ಲಿಯನ್ನ ಗ್ರೂಮ್ ಮಾಡಿದ್ದ ಧೋನಿ, ಚೆನ್ನೈ ತಂಡಕ್ಕೆ ನೂತನ ಸಾರಥಿಯಾಗಿ ಯಾರನ್ನ ಹೆಸರಿಸ್ತಾರೆ ಅನ್ನೋದೂ ಕುತೂಹಲ ಮೂಡಿಸಿದೆ. ಧೋನಿ ನಾಯಕತ್ವದಿಂದ ಕೆಳಗಿಳಯೋ ನಿರ್ಧಾರದ ಬೆನ್ನಲೇ, ಚೆನ್ನೈ ತಂಡಕ್ಕೆ ನೂತನ ಸಾರಥಿ ಯಾರಾಗಲಿದ್ದಾರೆ ಎಂಬ ಚರ್ಚೆ ಶುರುವಾಗಿದೆ. ಸೂಪರ್ಕಿಂಗ್ಸ್ ನಾಯಕನ ಸ್ಥಾನದಿಂದ ಧೋನಿ ಕೆಳಗಿಳಿದಿದ್ದೇ ಆದ್ರೆ, ಆ ಸ್ಥಾನವನ್ನ ಸಮರ್ಥವಾಗಿ ನಿಭಾಯಿಸುವ ಹೊಣೆ ಯಾರ ಹೆಗಲೇರಲಿದೆ ಅನ್ನೋದು, ತೀವ್ರ ಕುತೂಹಲ ಕೆರಳಿಸಿದೆ. ಐಪಿಎಲ್ ಆರಂಭದಿಂದಲೂ ನಾಯಕ, ಕೀಪರ್, ಫಿನಿಷರ್ ಎಲ್ಲವನ್ನೂ ಒಳಗೊಂಡ ಕಂಪ್ಲೀಟ್ ಪ್ಯಾಕೇಜ್ ಸಿಎಸ್ಕೆ ತಂಡಕ್ಕೆ ಸಿಕ್ಕಿತ್ತು. ಇದೀಗ ಧೋನಿ ಹೊರಗುಳಿದ್ರೆ, ಸಮರ್ಥ ನಾಯಕತ್ವದ ಗುಣದೊಂದಿಗೆ ಕೀಪಿಂಗ್, ಬ್ಯಾಟಿಂಗ್ ಎಲ್ಲವನ್ನ ಒಳಗೊಂಡ ಆಟಗಾರ ಫ್ರಾಂಚೈಸಿಗೆ ಬೇಕಿದ್ದಾನೆ. ಹೀಗಾಗಿ ಧೋನಿ ಈ ಆಟಗಾರನನ್ನ, ತಮ್ಮ ಸ್ಥಾನಕ್ಕೆ ಸೂಚಿಸೋ ಸಾಧ್ಯತೆಯಿದೆ. ಈ ಆವೃತ್ತಿಯಲ್ಲಿ ಅಸಮಾಧಾನಗೊಂಡಿರುವ ಸಿಎಸ್ಕೆ ಫ್ರಾಂಚೃಸಿ, ಮುಂದಿನ ಆವೃತ್ತಿಗೆ ಹಿರಿಯ ಆಟಗಾರರಿಗೆ ಗೇಟ್ಪಾಸ್ ನೀಡಲು ಮುಂದಾಗಿದೆ. ಯಂಗ್ ಆಯಂಡ್ ಎನರ್ಜಿಟಿಕ್ ತಂಡವನ್ನ ಕಟ್ಟೋ ಯೋಚನೆಯಲ್ಲೂ ಇದೆ. ಹೀಗಾಗಿ ಯುವ ವಿಕೆಟ್ ಕೀಪರ್ ಬ್ಯಾಟ್ಸ್ಮನ್ ಎನ್.ಜಗದೀಶನ್ಗೆ ಪಟ್ಟ ಕಟ್ಟೋ ಸಾಧ್ಯತೆ ದಟ್ಟವಾಗಿದೆ. ಈಗಾಗಲೇ ದೇಶಿ ಕ್ರಿಕೆಟ್ನಲ್ಲಿ ಮಿಂಚು ಹರಿಸಿರೋ ಜಗದೀಶನ್, ತಮಿಳುನಾಡು ಪ್ರೀಮಿಯರ್ ಲೀಗ್ನಲ್ಲೂ ಶ್ರೇಷ್ಠ ಪ್ರದರ್ಶನ ನೀಡಿದ್ದಾರೆ. ಚೆನ್ನೈ ಪರ ಆಡಿದ ಮೊದಲ ಪಂದ್ಯದಲ್ಲಿ ಉತ್ತಮ ಇನ್ನಿಂಗ್ಸ್ ಕಟ್ಟಿದ್ದಾರೆ. ತಮ್ಮ ಆಟದಿಂದಲೇ ಭರವಸೆ ಮೂಡಿಸಿರೋ ಈ ಯುವ ಆಟಗಾರನಿಗೆ, ಸಿಎಸ್ಕೆ ನಾಯಕನ ಪಟ್ಟ ಸಿಕ್ರೂ ಅಚ್ಚರಿಯಿಲ್ಲ. ಒಟ್ಟಿನಲ್ಲಿ 39ರ ಹರೆಯದ ಧೋನಿ, ಮುಂದಿನ ಆವೃತ್ತಿಯಲ್ಲಂತೂ ಸಿಎಸ್ಕೆ ಪರ ಆಡೋದು ಅನುಮಾನ. ಆದ್ರೆ ಮಾಹಿ ಮುಂದಿನ ದಿನಗಳಲ್ಲಿ ಚೆನ್ನೈ ಸೂಪರ್ ಕಿಂಗ್ಸ್ ತಂಡದ ಮಾರ್ಗದರ್ಶಕನಾಗಿ ಕಾರ್ಯನಿರ್ವಹಿಸಿದ್ರೂ ಆಶ್ಚರ್ಯಪಡಬೇಕಾಗಿಲ್ಲ.